Banarte Antzerki Taldeak barixakuan, azaroaren 8an 20.30etan Guernica 1913 antzezlana taularatuko du Coliseoan. Urriaren 19an Gernikan estreinatu zen antzezlana benetako gertaeretan dago oinarrituta, gaurko aurkezpenean azaldu duten moduan: “1913an Eibarko 87 familia Gernikaraino joan ziren. Gerora Astra izango zen Esperanza y Unceta arma laburrak egiten zituen enpresan zeuden eibartarrek 1913ko udazkenean Gernikan egin zuten greba da lanaren ardatza. Bertan klase borroka, kontzientzia, eibartarren izaera, emakumeen garrantzia eta beste hamaika kontu azaltzen ditugu”.